b'\n_START_ARTICLE_\nRomsdalen\n_START_SECTION_\nKj\xc3\xb8re- og ridevei\n_START_PARAGRAPH_\nDen gamle veien over Lesja og gjennom Romsdalen var trolig en viktig vei for b\xc3\xb8ndene i Nord-Gudbrandsdalene og fjellbygdene rundt, blant annet for tilgang til havet og handelsvaren salt. Den var ogs\xc3\xa5 en viktig handelsvei f\xc3\xb8rst til kaupangen p\xc3\xa5 Ve\xc3\xb8ya i Romsdalsfjorden deretter til Romsdalsmarkedet ved munningen av dalen. P\xc3\xa5 Lesja var det fra 1660 ogs\xc3\xa5 jernverk som solgte produkter p\xc3\xa5 Romsdalsmarkedet. Veien opp Romsdalen og over Lesja var ogs\xc3\xa5 m\xc3\xb8ringenes letteste vei til \xc3\x98stlandet, den g\xc3\xa5r bare opp i 600 m h\xc3\xb8yde og gjennom sammenhengende bygdelag. F\xc3\xb8r jernbanen ble bygget gjennom Gudbrandsdalen ble hele strekningen \xc3\x85ndalsnes/Veblungsnes-Lillehammer p\xc3\xa5 slutten av 1800-tallet betjent med diligenser. Veien gjennom Romsdalen var opprinnelig en rideveg eller kl\xc3\xb8vsti som omkring 1800 ble utvidet til kj\xc3\xb8revei (4 m bred). I 1822 ble den postvei mellom Tofte (Dovre) og Veblungsnes (det dav\xc3\xa6rende sentrum), og i 1825 klassifisert som hovedvei. Torvik oppgir at det skal ha v\xc3\xa6rt bygget kj\xc3\xb8rbare veistrekninger i Romsdalen p\xc3\xa5 1700-tallet. Omkring 1820 ble det opprettet skyssvesen med stasjoner p\xc3\xa5 Veblungsnes, Horgheim, Flatmark, Ormem (Verma) og Brude. F\xc3\xb8rst i 1844 skal veien ha v\xc3\xa6rt fullt kj\xc3\xb8rbare gjennom hele Romsdalen, og omkring 1850 var dette utenom veien over Filefjell til L\xc3\xa6rdals\xc3\xb8ra den eneste kj\xc3\xb8reveien mellom \xc3\x98stlandet og Vestlandet. I 1860 ble g\xc3\xa5rden N\xc3\xa6s (dagens \xc3\x85ndalsnes) p\xc3\xa5 h\xc3\xb8yre bredd valgt som endepunkt for kj\xc3\xb8reveien, i stedet for det gamle strandstedet og endepunkt Veblungsnes. Begrunnelsen for \xc3\x85ndalsnes fremfor Veblungsnes som endepunkt var at \xc3\x85ndalsnes ga bedre mulighet for forbindelse va Isfjorden og \xc3\x85farnes til Molde, at \xc3\x85ndalsnes hadde bedre havne og dessuten at \xc3\x85ndalsnes var bedre egnet for et fremtidig byanlegg. I 1869 ble veien forbi Bj\xc3\xb8rnekleiva \xc3\xb8verst i dalen lagt i to slyng fra g\xc3\xa5rden Kleiva til fylkesgrensen, h\xc3\xa5rn\xc3\xa5lssvingene inngikk i riksveien til 1961. I 1946 ble veien gjennom Romsdalen knyttet til sammenhengende kj\xc3\xb8revei langs Romsdalsfjorden til \xc3\x85lesund._NEWLINE_B\xc3\xb8ndene hadde i eldre tider plikt til \xc3\xa5 skysse embetsmenn p\xc3\xa5 reise. Postgang og turisme f\xc3\xb8rte p\xc3\xa5 1800-tallet til st\xc3\xb8rre trafikk. Veblungsnes ble etterhvert et viktig knutepunkt for omstigning mellom land- og sj\xc3\xb8transport. Fra 1816 var det faste skysstasjoner i dalen. Mellom Veblungsnes og Domb\xc3\xa5s var det \xc3\xa5tte skysstasjoner, av disse var fire i Romsdalen: Horgheim, Flatmark, Ormheim (tok over for Kylling og Brude) og Stugufl\xc3\xa5ten. Skysstasjonens bygning p\xc3\xa5 Ormheim ble \xc3\xb8delagt av jordras i 1926. Stugufl\xc3\xa5ten er en gammel stasjon midt mellom Veblungsnes og Domb\xc3\xa5s. Etter \xc3\xa5pningen av Raumabanen og \xc3\xb8kende bruk av bil fikk skysstasjonene en mindre rolle.\n_START_SECTION_\nJernbane\n_START_PARAGRAPH_\nByggingen av Raumabanen tok til i 1912 og ble banen \xc3\xa5pnet for trafikk fra Domb\xc3\xa5s til \xc3\x85ndalsnes 29. november 1924. Fra 1924 fram til 1970-\xc3\xa5rene var Raumabanen hovedkommunikasjons\xc3\xa5ren for person- og posttrafikk mellom M\xc3\xb8re og Romsdal og hovedstaden. Fra \xc3\x85ndalsnes var det bussforbindelse til \xc3\x85lesund, Molde og Kristiansund til og fra hver avgang og ankomst. Fra 1891 til Raumabanen \xc3\xa5pnet var dampskipsforbindelsen mellom M\xc3\xb8rebyene til Trondheim og R\xc3\xb8rosbanen den viktigste forbindelsen til \xc3\x98stlandet. P\xc3\xa5 Raumabanen er det flere store brokonstruksjoner blant annet Kylling bru ved Verma.\n_START_SECTION_\nTelegraf\n_START_PARAGRAPH_\nDa telegrafen ble bygget ut omkring 1860 fikk M\xc3\xb8rebyene tilknytning til linjen Oslo-Trondheim i Dovre. Forbindelsen gikk via Veblungsnes og gjennom Romsdalen til Dovre. Ved siden av forbindelsen mellom Gj\xc3\xb8vik og L\xc3\xa6rdals\xc3\xb8ra var dette i 1863 den eneste forbindelsen over fjellet mellom \xc3\xb8st og vest (Stavanger og Bergen hadde ogs\xc3\xa5 forbindelse med Oslo rundt S\xc3\xb8rlandskysten).\n_START_SECTION_\nB\xc3\xa5ter\n_START_PARAGRAPH_\nI eldre tider var det f\xc3\xa5 eller ingen broer over elven Rauma. Elven ble mange steder krysset med \xc2\xabeikjer\xc2\xbb, stor flatbunnede b\xc3\xa5ter egnet b\xc3\xa5de for folk og husdyr. Elveisen ble brukt til transport b\xc3\xa5de p\xc3\xa5 langs og p\xc3\xa5 tvers. Tidligere var det flere gangbroer (hengebroer), i 1997 var det tre igjen. \xc3\x85rene 1813-1819 ble det anlagt en bro over hovedelven ved Devold - denne \xc2\xabMartnabrua\xc2\xbb ble anlagt for adkomst til Romsdalsmarkedet som da var flyttet fra Devold til Veblungsnes.\n_START_SECTION_\nHistorie\n_START_PARAGRAPH_\nI 1612 marsjerte en 300 skotske leiesoldater gjennom dalen p\xc3\xa5 vei til Sverige, de ble stanset nedenfor Otta i Gudbrandsdalen._NEWLINE_Romsdalsmarkedet var lenge et av de viktigste \xc3\xa5rlige markeder i Midt-Norge og var i 1830 det eneste offentlige markedet i M\xc3\xb8re og Romsdal. Markedsplassen var p\xc3\xa5 g\xc3\xa5rden Devold nederst i dalen og ble flyttet til Veblungsnes i 1820 og ble avviklet som lovp\xc3\xa5lagt institusjon i 1875. Markedet hadde \xc3\xa5rlig flere tusen bes\xc3\xb8kende fra \xc3\x98vre Gudbrandsdal, M\xc3\xb8re og Romsdal, S\xc3\xb8r-Tr\xc3\xb8ndelag og Sogn og Fjordane.\n_START_SECTION_\nFornminner\n_START_PARAGRAPH_\nVed Horgheim er det over hundre gravr\xc3\xb8yser og spor etter g\xc3\xa5rder fra folkevandringstiden (om lag 375-800 e.Kr.). I h\xc3\xb8yfjellet finnes sv\xc3\xa6rt gamle innretninger for reinsjakt, blant annet dyregraver og bogesteller.\n_START_SECTION_\nAndre verdenskrig\n_START_PARAGRAPH_\n10. april kom de f\xc3\xb8rste norske soldatene til mobiliseringstedet p\xc3\xa5 Setnesmoen. M\xc3\xb8re og Romsdal var til forskjell fra \xc3\x98stlandet, Bergen og Tr\xc3\xb8ndelag ikke besatt av tyske styrker og kunne mobilisere ufortstyrret. Omkring 3000 norske soldater var etterhvert samlet. Lokalbefolkningen, s\xc3\xa6rlig i \xc3\x85ndalsnes, ble evakuert til nabobygdene. Det ble satt opp sykestuer p\xc3\xa5 \xc3\x85ndalsnes ved sj\xc3\xb8en, p\xc3\xa5 Venge og Flatmark oppe i dalen. 13. april ble 800 soldater sendt med tog mot Domb\xc3\xa5s der de dagen etter kom i kamp med tyske fallskjermstyrker. Tyske fanger ble sendt ned dalen og det ble opprettet fangeleir blant annet i Isfjorden. De dagene bombingen var p\xc3\xa5 det mest intense falt det omkring 400 sprengbomber og 500 brannbomber over \xc3\x85ndalsnes, Veblungsnes og omr\xc3\xa5det rundt._NEWLINE_Tidlig i andre verdenskrig, spilte Romsdalen med \xc3\x85ndalsnes en viktig rolle, under felttoget i Norge 1940. Oslo, Bergen og Trondheim ble besatt umiddelbart av den tyske invasjonsstyrken, mens \xc3\x85ndalsnes som eneste havn med jernbane mellom Trondheim og Bergen fortsatt var ubesatt. Britiske styrker ble landsatt p\xc3\xa5 \xc3\x85ndalsnes 12\xe2\x80\x9318. april. Samtidig besatte tyske fallskjermstyrker Domb\xc3\xa5s i fem dager f\xc3\xb8r Domb\xc3\xa5s ble gjenvunnet av norske styrker. Omkring 150 tyske krigsfanger ble sendt med tog til \xc3\x85ndalsnes og videre til Molde og Kristiansund. Kvelden 18. april begynte landsettingen av den britiske 148. brigade p\xc3\xa5 \xc3\x85ndalsnes og de opprettet leir noen kilometer opp i Romsdalen. Oppdraget var \xc3\xa5 sikre knutepunktet Domb\xc3\xa5s og hindre den tyske invasjonsstyrken \xc3\xa5 sende forsterkninger og forsyninger over Dovre til Trondheim. De f\xc3\xb8rste britiske soldatene ble sendt mot Domb\xc3\xa5s 19. april og fortsatte videre mot \xc3\x98yer i Gudbrandsdalen for \xc3\xa5 st\xc3\xb8tte de norske forsvarsstyrkene. Norges Banks gullbeholdning ble fraktet gjennom Romsdalen med jernbane. Tyske h\xc3\xa6rstyrker inntok \xc3\x85ndalsnes 2. og 3. mai. Den tyske sjefen, generalen Richard Pellengahr, bodde f\xc3\xb8rst p\xc3\xa5 \xc3\x85ndalsnes (Park Hotell) og flyttet deretter med sin stab inn p\xc3\xa5 Fiva g\xc3\xa5rd i Romsdalen. Fiva hadde lenge tilh\xc3\xb8rt den rike engelske Davenport-familien. Bildene av den norske og den engelske kongefamilien ble hengende mens Pellengahr brukte Fiva, inventaret p\xc3\xa5 Fiva skal heller ikka ha blitt stj\xc3\xa5let eller skadet._NEWLINE_I slutten av april ble Raumabanen og biltrafikk mellom Lesja og \xc3\x85ndalsnes bombet av tyske fly, noen av bombeflyene kom helt fra den erobrede flyplassen i \xc3\x85lborg. Norske sivile inspiserte stadig og reparerte raskt skadene p\xc3\xa5 bane og vei. Lesjaskogsvatnet ble ogs\xc3\xa5 brukt som flyplass av britiske styrker. Under den siste evakueringen av Domb\xc3\xa5s 30. april ble et stort togsett med fire lokomotiv, 14 passasjervogner og en antall godsvogner sendt mot \xc3\x85ndalsnes om natten. P\xc3\xa5 dette tidspunktet hadde den siste biltransporten forlatt Domb\xc3\xa5s mens det fortsatt var omkring 1500 britiske og en del norske soldater igjen ved Domb\xc3\xa5s stasjon, disse skulle n\xc3\xa5 evakueres med siste togavgang. Noen kilometer fra Domb\xc3\xa5s blir flere norske soldater tatt ombord og p\xc3\xa5 Lesja stasjon ytterligere 425 norske soldater. Toget sporet av i et bombehull ved Lesjaverk, elleve soldater ble drept og flere skadet i ulykken, if\xc3\xb8lge M\xc3\xb8lmen. Omkring 400 norske soldater fra toget begynte \xc3\xa5 g\xc3\xa5 til fots langs landeveien og ble ved Lesjaskog innhentet av tyske styrker og avv\xc3\xa6pnet. Deres Krag-J\xc3\xb8rgensen med ammunisjon skal ha blitt liggende i veigr\xc3\xb8ften i flere uker inntil de var fjernet og tatt var p\xc3\xa5 av bygdefolket i Lesja-distriktet. De tyske styrkene skal heller ikke ha vist interesse for det store antallet britiske Lee-Enfield rifler ombord i det avsporede toget og disse ble ogs\xc3\xa5 gjemt unna av bygdefolket. Kynoch oppgir at toget forlot Domb\xc3\xa5s 29. april og at ulykken skjedde klokken 1 natt til 1. mai (etter at toget hadde blitt st\xc3\xa5ende hele dagen p\xc3\xa5 grunn av skinnebrudd lenger s\xc3\xb8r). De friskeste britiske soldatene fra det avsporede toget n\xc3\xa5dde Verma formiddagen 1. mai der de s\xc3\xb8kte tilflukt i vendetunnelen der det ogs\xc3\xa5 var et intakt togsett i beredskap. En liten avdeling britiske soldater kom opp fra \xc3\x85ndalsnes og oppholdt den tyske fremrykningen (if\xc3\xb8lge Kynoch var dette en avdeling marinesoldater som allerede befant seg ved Verma hvor de holdt vakt ved kraftverket). Togsettet fra vendetunnelen med soldater ombord kj\xc3\xb8rte til \xc3\x85ndalsnes i m\xc3\xb8rket kvelden 1. mai og ble evakuert fra \xc3\x85ndalsnes samme natt. Avsporingen ved Lesjaverk forsinket evakueringen med ett d\xc3\xb8gn. En del britiske soldater fulgte store deler av jernbanelinjen til fots da de trakk seg tilbake fra Domb\xc3\xa5s mot \xc3\x85ndalsnes. De siste britiske soldatene forlot \xc3\x98vre Romsdal i lastebiler._NEWLINE_I forbindelse med tyske bombing av flystripen p\xc3\xa5 Lesjaskogsvatnet var det luftkamper med britene og ett av de tyske flyene n\xc3\xb8dlandet i elven Rauma ved Fiva g\xc3\xa5rd i Romsdalen. Flystripen p\xc3\xa5 Lesjaskogsvatnet ble oppgitt dagen etter at den var tatt i bruk og de fem brukbare fly ble 26. april flyttet til Setnesmoen leir ved Veblungsnes._NEWLINE_Ministrene Anders Rasmus Frihagen, Trygve Lie, Birger Ljungberg og Oscar Torp ankomt \xc3\x85ndalsnes 18. april. Kongen og kronprinsen reiste gjennom Romsdalen til \xc3\x85ndalsnes kvelden 22. april. Kongen reiste fra \xc3\x85ndalsnes til Molde 23. april. Utenriksdepartementets stab var samtidig flyttet til Stugufl\xc3\xa5ten._NEWLINE_P\xc3\xa5 Stugufl\xc3\xa5ten ved fylkesgrensa ble det avholdt statsr\xc3\xa5d 22. april der blant annet Nortraship ble opprettet._NEWLINE_G\xc3\xa5rden Ner-Hole i Romsdalen brukte okkupasjonsmakten som milit\xc3\xa6rleir. Der var det ogs\xc3\xa5 russiske krigsfanger.'